### Resume

[adresse] har sendt takstbladet til kommunens godkendelse. Den er begrænset til en kontrol af, at Spildevandsselskabets takster overholder gældende regler. Forvaltningen har gennemgået taksterne og vurderer, at de er i overensstemmelse med reglerne for området, herunder den økonomiske ramme fastsat af Konkurrencestyrelsen. Taksten for vandafledningsbidraget er uændret, mens der er stigning i tilslutningsbidraget. Betalingsvedtægten er ændret i 2022 ved, at der er fjernet en bestemmelse om udstykning af erhvervsejendomme i byområdet. Det anbefales, at takstbladet og betalingsvedtægten godkendes af byrådet.

### Sagsfremstilling

Baggrund og lovkrav:

Kommunens beføjelser som godkendende myndighed fremgår af §3 i lov om betalingsregler for spildevandsforsyningsselskaber m.v.

Heraf følger, at kommunen som myndighed på området skal godkende det årlige takstblad på spildevandsområdet. Kommunens godkendelse begrænser sig til en legalitetskontrol. Ved denne kontrol skal Vejle Kommune påse, at de foreslåede takster er i overensstemmelse med den økonomiske ramme, der er udmeldt for selskabet af Konkurrencestyrelsen. Desuden skal Kommunen påse, at selskabets indtægter og udgifter over en årrække balancerer, således at der ikke skabes en over- eller underdækning i relation til forbrugsopkrævningen. Det er det såkaldte "hvile i sig selv princip".

Forvaltningen har gennemgået taksterne og vurderer, at de er i overensstemmelse med reglerne på området, herunder den økonomiske ramme for 2022, som er fastsat af Konkurrencestyrelsen.

Tilsvarende har Forvaltningen gennemgået den nye betalingsvedtægt for Vejle Spildevand A/S dateret januar 2022. Der er foretaget enkelte tekstkorrektioner i forhold til betalingsvedtægten fra 2020, samt fjernet følgende bestemmelse i vedtægten:

"Ved udstykning af en erhvervsejendom i byzone, kan [adresse] vælge at fastholde afløbssystemet i udstykningen som privat".

Bestemmelsen er fjernet grundet en for nylig afsagt dom.

Prisloft:

Konkurrencestyrelsen fremsendte 15. oktober 2021 en "afgørelse om økonomiske rammer for 2022-2023".

I 2022 udgør [adresse]’ økonomiske ramme 184.647.500,- kr. inklusive afgifter men eksklusive moms.

Den økonomiske ramme er en fællesbetegnelse for de etårige indtægtsrammer og regnskabsmæssige kontrolrammer.

[adresse] har følgende kommentarer til den økonomiske ramme, som er ekstraordinært nedsat med 13,7 mio. kr. i 2022 og 2023 på grund af store indtægter i forbindelse med byggemodning med videre:

* "I regnskabet over for Forsyningssekretariatet kan man periodisere tilslutningsbidragene over en længere årrække. Det besluttede bestyrelsen at gøre fra og med 2021 på sidste møde. Rammerne i de 2 eller 4 års perioder – som sættes af Forsyningssekretariatet – må gerne overskrides, men skal så korrigeres i den efterfølgende periode. Bestyrelsens beslutning betyder, at vi efter næste 2-årige reguleringsperiode fremadrettet overholder rammerne – den nuværende overskridelse er taget med i denne beregning og rammekorrektionen hen over alle årene er derfor overholdt. Vi følger dermed regler fra Forsyningssekretariatet fuldstændigt".

I forhold til tidligere statusmeddelelser er selskabets økonomiske ramme for 2022 sænket på grund af pristalsregulering og generelle effektiviseringskrav. Alle selskaber modtager årligt et generelt effektiviseringskrav, der er med til at imitere det effektiviseringspres, som produktivitetsudviklingen skaber på et konkurrenceudsat marked. Denne reduktion er et generel krav til spildevandsselskaber.

Når [adresse] overholder det udmeldte loft, kan kommunen i princippet ikke nægte at godkende spildevandsselskabets takster i overensstemmelse med § 3 i Betalingsloven.

[adresse] takstblad 2022:

Det fremsendte takstblad for 2022 og betalingsvedtægten er forinden godkendt på [adresse] A/S' bestyrelsesmøde den 23. november 2021.

Takstbladet for 2022 omfatter følgende:

Vandafledningsbidraget i 2022 fastholdes på niveauet for 2018, 2019, 2020 og 2021, det vil sige:

Trin 1 – Fastholdes uændret på 40 kr./m³. Trin 1 betales af den almindelige forbruger og af den del af virksomheders forbrug, som er under 500 m3.

Trin 2 – Fastholdes uændret på 32 kr./m3 og omfatter den del af virksomheders forbrug, der er mellem 500 og 20.000 m3.

Trin 3 – Fastholdes uændret på 16 kr./m3 og omfatter den del af vandforbruget, som er over 20.000 m3.

Det faste årlige bidrag pr. spildevandsførende stik stiger fra 786,10 kr. til [adresse] kr. i 2022.

Alle beløb er inklusive moms og spildevandsafgifter til staten.

Tilslutningsbidraget ændres:

* Tilslutningsbidrag pr. boligenhed stiger fra 64.520 kr. til 66.900 kr. inkl. moms.

* Tilslutningsbidrag for erhvervsejendomme pr. påbegyndt 800 m2 grundareal stiger fra 64.520 kr. til 66.900 kr. inkl. moms.

Takster for tømningsordningen for hustanke (bundfældningstanke) justeres i 2022:

* Prisen for tømning af bundfældningstank op til 5 m3 stiger fra 600 kr. til 660 kr. pr. år.
* Tillægspris pr. m³ ved tanke større end 5 m3 er uændret 200 kr. pr. år
* Prisen for forgæves kørsel stiger fra 600 kr. til 660 kr.
* Tillægspris ved tungt dæksel (over 50 kg) er uændret 368,75 kr.

Tømningsordningen, der omfatter ca. 5.800 ejendomme, skal også "hvile i sig selv". Taksterne for tømningsordningen er derfor reguleret, så de er i overensstemmelse med priser fra tømmeentreprenør.

Kommunens vurdering:

Da taksterne for 2022 vurderes at ligge under prisloftet, vurderer forvaltningen, at grundlaget for taksterne er i overensstemmelse med kommunens planer for spildevandsforsyningsområdet og i overensstemmelse med lovgivningen på området. I denne sammenhæng tages [adresse] kommentar om den økonomiske ramme til følge.

Tilsvarende er der kun foretaget meget få rettelser af betalingsvedtægten i forhold til den, som blev godkendt af byrådet på mødet den 5. februar 2020. Forvaltningen vurderer derfor, at vedtægten kan godkendes i overensstemmelse § 3 i Betalingsloven.

### Sagens videre forløb

Sagen skal behandles af Økonomiudvalget og Byrådet.

### Klima og resiliensvurdering

Nete Hermansen har hvert år mulighed for at søge om nye tillæg til selskabets økonomiske rammer, herunder tillæg indenfor energieffektivitet og klimaindsatser.

### Historik

Teknik- og Miljødirektøren indstiller, 14. december 2021, pkt. 291:

at udvalget over for byrådet anbefaler, at [adresse] takstblad for 2022 godkendes som led i kommunens legalitetskontrol, og

at udvalget over for byrådet anbefaler, at [adresse] betalingsvedtægt dateret januar 2022 godkendes.

Beslutning fra Teknisk Udvalg 2018-2021, 14. december 2021, pkt. 291:

Anbefalet.

Frede Andresen var fraværende.

Beslutning fra Økonomiudvalget, 10. januar 2022, pkt. 18:

Anbefales.

### Beslutning

Godkendt.

Fraværende Emil Mathiesen. I stedet mødte Adam Christoffersen.

Fraværende Johannes Thygesen. I stedet mødte Poul Dam.

Fraværende Olivia Schou. I stedet mødte Kenneth Hansen El-Ahmad.

Fraværende Paw Mortensen. I stedet mødte Rita Skov.
Fraværende Sine Klausen.